缑山谣
元张廓 (Yuan)
缑云轻，缑月明。缑山仙人弄月云，徘徊鸾鹤吹玉笙。仙人轻举斗星横，云月悠悠薄太清。浮丘真人学道成，丹砂九转飞云星。羽衣芝盖遥相迎，游軿相与朝玉京。海日岧峣射青阙，阆霞崆峒烘赤城。倏而白藏变元英，尘寰沧海桑田平。纷纷万兆兮如痴蝇，菌蕙晷促兮不暂停。大道茫茫兮其自灵，故山松桂兮烟冥冥。邦人思旧兮未忘情，香火华华兮视清明。青天寥寥兮望霓旌，饮鹤池边兮几番春草生。